
Der det i dag forkynnes medlidenhet - og, riktig hørt, forkynnes det ikke lenger noen annen religion nå - bør psykologen høre godt etter: igjennom all forfengelighet, tvers gjennom all den larm, som kjennetegner disse predikanter (som alle andre predikanter), vil han høre en hes, stønnende, ekte lyd av selvforakt. Denne hører til den formørkelse av Europa, som nå gjennom et helt århundre har vært i fremvekst (og hvis første symptomer allerede ble registrert i et ettertenksomt brev fra Galiani til Madame d’Épinay) - hvis den da ikke er disses årsak! Mennesket med de «moderne ideer», denne stolte ape, er ustyrtelig utilfreds med seg selv: dette står fast. Det lider, og dets forfengelighet vil ha, at det bare «lider med»...

Friedrich Nietzsche, Hinsides godt og ondt (1886) 


 

Den, der i det virkelige øiebliks og den virkelige situations samtidighed med de virkelige, selv ingen mening har, antager samme mening som majoriteten, eller er han mere stridbar, som minoriteten. Men majoriteten og minoriteten er vel at mærke virkelige mennesker, og deri ligger det understøttende i tilholdet til disse. Publikum derimod er en abstraktion. At antage samme mening som disse og disse bestemte mennesker betyder, at man veed, at disse ville være underkastede samme farer som en selv, at de ville fare vild med en, hvis meningen er vildfarende o.s.v. Men at antage samme mening som publikum er en svigefuld trøst, thi publikum er kun til in abstracto. Medens derfor ingen majoritet nogensinde har været saa sikker paa at beholde retten og seiren som publikum er det, saa er dette kun lidet trøsteligt for den enkelte, thi publikum er et phantom, som ikke tillader nogen personlig tilnærmelse. Dersom en idag antager publikums mening og imorgen bliver udpeben, saa bliver han udpeben af publikum. 

Søren Kierkegaard, En literair anmeldelse (1846) 


Forord/Bruksanvisning

Denne boka er en samling av spalter jeg har skrevet for Subjekt de siste fem årene, sammen med noen innledende rants. 

Boka er delt i fem deler, først nye tekster, og deretter én del for fire hovedkategorier – woke, kjønn, korona, og en samlekategori relatert til mer internasjonale politiske problemstillinger som energi, klima, overvåkning, Ukraina og Trump. I hver kategori er tekstene plassert kronologisk ut ifra publiseringsdato. 

Bokas første del består av nye tekster som forsøker å grave litt dypere enn spaltemeterne tillater, hvor jeg gir et generelt overblikk over tematikken og en undersøkelse av hvordan hysteri og vanvidd karakteriserer samtidens politikk, fulgt av en utgreiing om min vei mot standpunktene presentert i boka. 

Bakerst i boka finner du en QR-kode som tar deg til en nettside hvor alle kilder og/eller lenker fra tekstene er nummererte og lett tilgjengelige. Nesten alle referanser i spaltene er til nettsider, og disse er listet opp i noter til denne boka, nummerert fra 1 for hver tekst. Notene var opprinnelig hyperlenker festet til relevante ord, men for den fysiske boka er notenummer i hovedsak flyttet til punktum eller første komma. 

Dette er en tekstsamling, og leseren står dermed fritt til å velge ut det som virker mest interessant. Og ett håp jeg har for boka, er at den skal appellere til dem som sliter med å lese ferdig bøker (nesten alle i vår tid), nettopp ved at det er en samling av kortere tekster. Men de som leser alt, håper jeg vil oppdage en underliggende sammenheng. 

Spaltene fra Subjekt er blitt noe redigert for å gjøre dem mer bokvennlige. En håndfull har blitt forlenget, noen overskrifter er forandret, og et par føljetong-spalter har blitt slått sammen. Hvis noen støter på formuleringer eller påstander som oppleves uegnet for et redaktørstyrt medie, kan jeg forsikre om at de er tilføyet av meg for denne boka, og aldri ble godkjent av de presseetisk eksemplariske redaktørene i kulturavisen Subjekt. 

Å skrive kommentarjournalistikk handler stort sett om å kommentere aktuelle hendelser, og mye av det jeg har skrevet, er nettopp innspill i debatter som har preget mediebildet i et gitt tidsrom, ofte i respons til innlegg og uttalelser fra politikere og samfunnsdebattanter. En mulig ulempe ved dette i bokform i ettertid, er at du tidvis gjøres avhengig av min gjengivelse av debatten og motparten for å forstå sammenhengen. En enkel måte å omgå problemet på er selvfølgelig bare å lese tekstene jeg kritiserer, som alle er referert til i noter. Det er imidlertid en noe omstendelig prosess. For de som ikke vil bruke tid på å studere gamle kronikker, kan jeg forsikre om at mine gjengivelser av motparten er grundig og redelig, om så farget med sarkasme. 

At boka består av innspill til aktuelle debatter gir også noen fordeler. Det gir et tidsbilde på ideologiske strømninger i samtiden og konkrete eksempler på hvordan disse utspiller seg. Jeg har også hatt et bevisst forhold til å rette kritikk mot enkeltpersoner og deres spesifikke ytringer, for å unngå stråmannsargumenter og krangel med abstraksjoner eller generelle tendenser – enkeltpersonenes ytringer gjøres til konkretiseringen av de tendensene. Samtidig har jeg fokusert på å kritisere folk som har makt og innflytelse i media, akademia, kultur og politikk. Det man i gamle dager kalte å sparke oppover, et prinsipp som i stadig større grad ignoreres av journalister, som virker mer opptatt av å angripe dem som har ingen makt. 

Spaltene mine er skrevet litt utenfor sjangeren som er gjeldende i norsk avisdebatt, både i form, innhold og omfang. Særlig har spaltene vært lengre enn standard, noe jeg har grini meg til etter diskusjon med redaksjonen i Subjekt, som til sin honnør har gitt meg relativt fritt spillerom. 

At tekstene er mer omfattende enn standard for meningsinnlegg i avisene, er noe av det som forsvarer å publisere dem i bokform. Det er også mer oversiktlig å samle dem i en bok, da navigering i nettarkiv ofte er strevsomt og gjør eldre tekster vanskelig tilgjengelige for eventuelt interesserte. Og forhåpentlig vil boka kunne introdusere tekstene og ideene til nye lesere. Jeg mener selv, passe ydmykt, at tekstene står seg også utenfor deres opprinnelige opphav i nettavisformatet, og utenfor de tidsbegrensede debattemaene. På mange måter egner de seg bedre slik de er presentert her. 

*

Et par takksigelser er på sin plass. Først og fremst til Subjekts store leder Danby Choi, som ga meg en sjanse som spaltist etter at jeg kontaktet ham ut av det blå med få meritter å vise til annet enn tekstene selv. Ingen andre norske redaktører ville gitt meg den muligheten, særlig gitt det sinnssyke innholdet jeg presenterte for ham. Jeg beklager at noen av spaltene ga ham angst for at Subjekt ville gå konkurs. 

En takk går også til Subjekts debattredaktør Mikkel Ihle Tande, som har desket brorparten av spaltene, og vist sin dyktighet og profesjonalitet ved å ikke blande seg inn i innholdet med annet enn nødvendig korrigering – stort sett. Han tilgis for å ha bedt meg skrive kortere, og for å klippet bort et utvalg av mine mest fargerike personkarakteristikker. 

Hederlig omtale går også til mine medspaltister Magnus Vanebo og George Gooding, som i chat og gruppe­chat har matchet min autistiske mani om politikk og filosofi, og lest mine mange utbrudd om samfunnets vanvidd i sene nattetimer samt bidratt sine egne, som var svært informative og underholdende. 

Og mange takk til alle som har sendt meldinger og mail med informasjon, oppmuntring og støtteerklæringer. Beklager til de jeg glemte å svare. 

En stor takk går også til mine motstandere i norsk offentlighet samt hæren av konforme kontorsoldater og hissige hysterikere i kommentarfeltene. Deres konsekvente strøm av galskap, villedet moralposering og arrogante feilslutninger har vært en utømmelig kilde til aggressiv inspirasjon.

Den viktigste takk går til samboeren min, som har måttet lide mer enn meg for mine meninger, besettelser og uttrykksbehov. Foruten å være blendende vakker og usedvanlig intelligent og velkledd, har hun vært levende bevis på at ikke alle damer er totalitære psykopater. 

Til sist må jeg takke sønnen min, som har minnet meg på at det finnes viktigere ting i verden enn ideologisk vanvidd og dagsaktuell politikk, for eksempel lego og sjørøvere, men samtidig overbevist meg om hvor avgjørende det er å utfordre maktpersonene som vil svekke samfunnet barna våre skal arve.

Mysteriet om vanviddets opprinnelse

Det er fem vanvittige år vi har lagt bak oss. Siden regjeringen stengte ned samfunnet for å bekjempe et litt hissig luftveisvirus, har det vært en endeløs tsunami av galskap. 

Et tidlig tegn var da livsviktige smitteverntiltak plutselig ble satt på pause i mai 2020, fordi tusenvis av nordmenn måtte samles for å demonstrere mot at en amerikansk fentanylavhengig vanekriminell døde under pågripelse av politiet i Minnesota. Senere på året var det stor lettelse i prateklassen da en åpenlyst dement mann ble president i verdenshistoriens mektigste nasjon, etter ukesvis med telling av dubiøse poststemmer. Kort tid etter ble de ubevæpnede Maga-mennenes planløse og tannløse, om så hasardiøse, protest ved kongressen, fremstilt som et slags kuppforsøk. Den utøylede overdramatiseringen ble utført av de samme mediene som noen måneder tidligere kalte det «fredelige protester» da venstreradikale og BLM-demonstranter utførte omfattende vold, plyndring og hærverk i en serie amerikanske byer, inkludert annektering av en bydel i Portland og okkupasjon og påtenning av en politistasjon i Minneapolis.

Utover 2021 vokste manien om at alle på jordkloden måtte massevaksinereres mot en sykdom med 99,99 prosent overlevelsesrate, helt frem til Russlands invasjon av Ukraina, da korona ble glemt nærmest over natta, sammen med forglemmelsen av geopolitiske selvfølgeligheter og nyere historie. I kjølvannet fikk vi energikrise og inflasjon, ledsaget av avsløringen om at norske politikere hadde solgt ut vannkraften vår til europeisk solidaritet. Parallelt ble enhver statsleder som avvek fra eurokratisk konsensus, eller hadde et følelsesregister bredere enn Espen Barth Eide, likestilt med Adolf Hitler. Og alle som prøvde å bringe litt nyanse til diskusjonene om Trump, Putin og Ukraina, ble stemplet med den paranoide merkelappen «utenlandsk hemmelig agent», hvorpå all etterrettelighet kunne umiddelbart skrinlegges.

 Sammen med vanviddet rundt globale forhold følger en konstant stemning av panikk innenriks. Ikke engang været er et nøytralt samtaletema for å unnslippe det politiske hysteriet. Flom, storm, regn, sol og snø har blitt menneskehetens ansvar, og avkrever nasjonaløkonomisk selvsabotasje for å motvirkes. Skyldfølelse er obligatorisk på alle livets områder, iherdig oppfulgt av alle etablerte medier og politiske partier, som rettledet av statsreligionen klima-woke-feminisme kontinuerlig krever beskyttelse av et utall utsatte grupper, i kampen mot europeiske heterofile hannkjønn. Religionens største blasfemi er et ord som var nøytralt og vanlig for bare noen tiår siden, mens en rasisme ingen åpent støtter, fremstilles som Satans allestedsnærværende ondskap, hvor alt fra nasjonalromantiske malerier til komikeres fyllerør til basal sansning brukes som bevis på det. Og ingen vet hva kjønn er, annet enn at du bestemmer det selv, men likevel er menn erklært livsfarlige på gruppenivå. Maskulinitet er fordømt som giftig, bortsett fra når den fremelskes hos yndige jenter som skal ha mandige mål om å bli toppsjef og kommandosoldat og få målene oppfylt ved tvungen kvotering. Samtidig skal menn få konkurrere i dameidrett, barneskoler skal feire seksuell frigjøring, og uønsket flørting er likestilt med overgrep. 

En hær av post-postmoderne Moses-skikkelser har fått digitale steintavler fra et ideologisk oven, med hundrevis av bud slengt sammen med innfallsmetoden. Du skal ikke spise biff, du skal ikke kjøre bil, du skal ikke lese SoMe-poster uten statlig godkjenning, du skal ikke ha andre guder enn utsatte minoritetsgrupper. Du skal ta vaksinen, du skal tro på ekspertene, du skal danse med sadomasochistene, du skal åpne opp om følelsene dine, og du skal holde kjeft om ting du ikke har greie på, som politikk og vitenskap. Og de som prøver å påpeke vanviddet, blir stemplet som ytre høyreekstreme nazi-fascister, og blir begrunnelse for overmaktens kontinuerlige kamp om å sensurere all opposisjon – i demokratiets navn. Hysteri og vanvidd fra ende til annen. 

Hvordan har vi havnet her? Det er som om vi mangler tankemessige verktøy for å håndtere alt dette hysteriet, og derfor bare glir det under radaren og inn i systemet. Man bare rister på hodet. Er det mulig? Det er visst mulig, og vi må finne ut hvordan og hvorfor, og gjøre noe for å stoppe det. 

Maktens mani

La meg først klargjøre at jeg ikke er ekspert. Jeg har heller ikke politisk erfaring, ikke noe utpreget nettverk i norsk etablissement, og kan knapt nok kalles journalist. Jeg entret debattscenen relativt sent i livet, som 41-åring, og kom inn fra siden med lite annet enn humoristisk raseri og uangripelig argumentasjon. Det er ingen grunn til å tro på noe jeg skriver i kraft av stillingstittel, profesjon eller verv. Jeg har en mastergrad i filosofi, skal sies, og den gir meg rett til å uttale meg om hva som helst, men mine perspektiver kan i liten grad utledes av mine år på Blindern (gudene vet det kommer mye åndsforlatt derfra), og er mer et resultat av personlige egenskaper, interesser og bakgrunn. Den eneste grunnen til å høre på meg i det hele tatt, er hvis du finner argumentene og observasjonene plausible, interessante, tankevekkende eller underholdende.

Jeg har ofte argumentert mot en flertallsoppfatning i etablissementet. Det vil si, jeg motsier såkalte eksperter i flere tilfeller, og motsier en konsensus blant politikere og prateklasse. Jeg påstår at jeg vet bedre enn riksmediene, de største politiske partiene, og veldig mange av akademikerne og bedriftslederne. Ingen liten hybris, kunne man si. Til mitt forsvar kan jeg påpeke at enhver som deltar i debatt, omtrent alltid forutsetter at de vet best. Det er iallfall merkelig å starte en diskusjon med et premiss om at man vet verst. Og for å parafrasere et nettroll: Det er ikke at jeg er så veldig smart, men heller at politisk og journalistisk ledelse virker ekstremt bortreist. For maktapparat og etablissement har foretatt en så dramatisk virkelighetsflukt – enkelt observerbart for enhver med minimal bakkekontakt – at å befinne seg godt utenfor det har blitt til en avgjørende kvalifikasjon for å forstå samtiden.

Flere av debattene jeg har engasjert meg i, dreier seg nettopp om i hvilken grad utenforstående kan utfordre elitenes overensstemmelse. Svaret på det bør være enkelt. For til tross for en populær oppfatning i våre dager, så er ikke sannheten evig bestemt av en avstemming blant toppbyråkrater eller redaktørforeningen, og ikke engang hos forskermiljøer. Sannheten er hverken demokratisk eller oligarkisk, den bare er. Og som venstrevridde en gang forsto: Makt korrumperer, og de som bestemmer har en lei tendens til å bøye sannheten i retning av det som tjener dem selv. Maktens meninger har også lett for å forveksles med Guds meninger, og de mektige har like lett for å forveksle seg selv med guder. 

Å motsi makta blir ofte avfeid som «kontrært» for moro skyld. Men jeg mangler ikke begrunnelser, tvert imot er det mengdevis med belegg, bevis, logikk og argumentasjon lagt frem i spaltene mine, som også er en fest av referanser og kildehenvisninger som underbygger mitt ståsted. Det er nettopp erkjennelsen av at virkeligheten er fundamentalt annerledes enn det vi blir fortalt av premissleverandører og maktpersoner, som driver engasjementet mitt.

Bakerst i denne boka finner du en rikholdig mengde kilder, og jeg anbefaler å sammenligne mengden med det som er vanlig for en gjennomsnittlig norsk aviskommentar og artikkel. Å lese seg opp og legge ved kilder er en slitsom drittjobb, men nødvendig for å underbygge påstander, særlig når de bryter med etablert konsensus. Slitet med kildehenvisning gjør det mangedobbelt frustrerende å se hvordan godt betalte journalister stadig slenger ut ville påstander og generaliseringer uten noe forsøk på å underbygge dem med annet enn underforstått henvisning til vag autoritet. Frustrasjonen glir over i vrede når dette er basis for den konsensus man avkreves bunnsolid faktagrunnlag for å motsi.

I denne bokas første par sider gir jeg noen oppsummerende beskrivelser av flere betente saker fra de siste fem årene, vinklet i strid med etablert enighet. Enkelte vil hevde fremstillingen der er urimelig, eller bare grovt feilaktig. Men eksakt hva? For alle beskrivelsene er basert i fakta, sammen med en viss fargerik frustrasjon over fornektelsen eller tildekkingen av dem.

Var George Floyd en martyr for kampen mot systemisk rasisme og et symbol på dens ubetvilelige eksistens, eller en narkoman med milelangt rulleblad som motsatte seg arrest da han ble anholdt for butikktyveri, og døde på grunn av underliggende sykdom etter å ha blitt fysisk fastholdt av politiet med en godkjent metode? Var korona så farlig at det ble tvingende nødvendig å sabotere barne- og ungdomstiden til en generasjon, eller var det vanvidd å bryte alle retningslinjer for pandemihåndtering for å «bremse» et virus som tidlig viste seg å utgjøre minimal fare for folk under 75 år? Hvor mange kjønn finnes det? Svaret på disse spørsmålene er ikke tvetydig, om man faktisk undersøker fakta.

Om noe bør nøytrale utenforstående, i den grad de finnes, kunne enes om at disse tingene i det minste er oppe til diskusjon, og at vinkling, vekting og valg av fakta spiller en rolle for hvordan folk oppfatter et saksforhold. Men slik norsk offentlighet har fungert de siste årene, så har det kun fremkommet én side av disse sakene, og den har vært særdeles lite faktabasert. 

Samtidig kan jeg presisere at facts and logic ikke er min eneste drivkraft, kanskje ikke engang brorparten, og det er det heller ikke for noen andre i verden. Mer grunnleggende for meg er intuisjon og instinkt, og med dem en frihet til å spekulere ut ifra egenerfaring og personlig innsikt. For det er mer til tilværelsen enn hva du kan spore opp under et mikroskop, summere opp fra en spørreundersøkelse, eller projisere fra en datamodellering. Forestillingen om at sannhet kommer fra «forskning» alene, er korttenkt på det beste, og totalitær på det verste. Den slags tanker førte til at identifiseringen av et nytt luftveisvirus ble begrunnelse for å nekte bestemor besøk mens hun døde. På samme måte brukes ulne spådommer om fremtidig klima som rettferdiggjøring av å nedlegge industri, og til å sløse bort enorme mengder skattepenger og sabotere folks dagligliv med meningsløse hindringer. Argumentasjonen bak disse digre politiske prosjektene vi har sett de siste årene, har ingen kobling mellom premiss og konklusjon – mellom snevre vitenskapelige funn og politikken de brukes til å begrunne. 

Politikere misbruker «fakta» konsekvent, blant annet for å gjennomføre sine ambisjoner om å vinne makt, og forskere, som alle mennesker, er påvirket både av samfunnet rundt seg og sine psykologiske tilbøyeligheter, og besitter ikke noe rent objektivt blikk som innbefatter tilværelsen som helhet. Upopulære fakta overses, gjemmes bort og forkastes, når de ikke overensstemmer med politisk ståsted. Å oppfatte virkeligheten, å forstå politikk og samfunn, å erkjenne sannhet og ane hva et optimalt liv er, er ikke forbeholdt klimatologer, virologer eller kritiske raseteoretikere. Tvert imot er sistnevnte grupper sterkt begrenset av økonomiske, politiske og sosiale bindinger. Disse bindingene fører ofte til at de mest innlysende kjensgjerninger går uoppdaget, eller ignoreres. Og noen av disse kjensgjerningene er så ekstremt innlysende, for eksempel hva kjønn er, at den eneste rimelige forklaring på at det overses, er en form for vanvidd. Makta har gått fra vettet, og lar seg styre av hysteri. Samtiden er koko satt i system.

***

Jeg har kalt denne boka «Hysteri og vanvidd i norsk offentlighet», fordi disse to sinnstilstandene er spesielt beskrivende for bestyrerne av norsk politikk og ordskifte, altså media, akademia og ledende politiske partier. La oss først se på definisjonen av hysteri i Store norske leksikon: 

Hysteri et eldre medisinsk begrep som ble brukt for å beskrive dramatiske atferdsmessige reaksjoner eller kroppsplager, ofte forbundet med sterke, synlige og tilsynelatende ukontrollerbare følelser. [...] Ved hysteriske personlighetsforstyrrelser var personens atferd preget av en dramatisk, oppmerksomhetssøkende og ofte teatralsk væremåte med tendens til å oppfatte omgivelser og sanseinntrykk sterkt følelsesmessig farget. 

(Etymologi av gresk hystera, ‘livmor’)

Eldre begrep var ikke alltid på villspor, og her har vi en diagnose med stor forklaringsverdi for samtidens forhold. Avvisningen av eldre innsikter er imidlertid en vesentlig bestanddel i vår tids dominerende ideologi, som vil omkalfatre det aller meste, særlig fortiden. På mange måter er det nettopp de gamles penetrerende visdom ideologene vil til livs. At hysteri opprinnelig ble brukt spesifikt om kvinnelige lidelser, og at begrepet senere ble brukt av feminister som eksempel på fortidens altomfattende forakt for det sarte kjønn, er bare en humoristisk bonus vi tar med oss. Samtidig er det noe påfallende damete over vår postmoderne personlighetsforstyrrelse, og det er vanskelig å komme unna at den har en ufravikelig relasjon til bestemte politiske opprørsbevegelser de siste 50 årene. Det er imidlertid ikke bare personer med vagina vi snakker om her, eller for å videre rette oss etter en kjønns-woke virkelighetsforståelse: Det er også mange menn som virker preget av en livmor løpt løpsk. 

Sammen med hysteriet har vi vanviddet. Dette er hvordan språkekspertene i Norsk akademis ordbok definerer begrepet: 

ETYMOLOGI dansk form vanvid, av gammeldansk wanwit ’uvitenhet, uforstand’, tilsvarer norrønt vanvit ’dumhet’, uforstand; jf. van- og vett; i denne betydningen med mulig betydningspåvirkning fra eldre tysk Wahnwitz (jf. moderne tysk Wahnsinn)

BETYDNING OG BRUK

1 sinnstilstand, tanke eller handling som skyldes mangel på fornuft, ansvarlighet e.l. ; uforstand ; dumhet ; tåpelighet

[...]

2 sinnstilstand, tanke eller handling som er preget av mangel på selvkontroll og fornuft pga. (alvorlig) psykisk lidelse | jf. forfølgelsesvanvidd, storhetsvanvidd 

En skal lete lenge etter en bedre oppsummering av handlingsmønsteret til norske politikere og journalister og deres medløpere de siste årene. I maktelitenes kohorter virker ufornuft og uforstand å spre seg som omikron på et gamlehjem, mens tåpelighet og dumhet er opphøyd til dyder. I alt er det overveldende tegn på en utbredt (alvorlig) psykisk lidelse, som rammer ledersjiktet kollektivt og smitter aggressivt videre nedover i prate- og middelklassen, eller muligens motsatt. De virker å ha blitt psycho alle som én, og lirer av seg påstander, livsfilosofier og politiske tiltak så langt fra bakkekontakt at tyngdekraften for lengst har sluttet å påvirke dem. Det har forekommet en bitter og rasende skilsmisse fra virkeligheten, hvor barna åpent neglisjeres og sakte harakiri oppleves som en seier fremfor et avmålt kompromiss. Vi ser en merkelig, skrekkelig blanding av idioti og galskap, en dum uansvarlighet iverksatt med forvirret overmot, og utøverne virker bare å bli mer overbevist jo mer deres forvirring avsløres.

Alle som har fulgt samfunnsdebatten med en viss fornuftig distanse de siste årene, har observert symptomene på hysteri og vanvidd i en rekke politiske personer og grupperinger. Dramatiske reaksjoner og tendenser til å oppfatte omgivelsene sterkt følelsesmessig farget, sammen med tanker og handlinger karakterisert av mangel på fornuft og selvkontroll, er regelen snarere enn unntaket blant dominerende aktører i offentlig samtale. De er rammet av noe, så mye er sikkert, et noe som tilslører forstanden og skaper kraftige emosjonelle overreaksjoner på illusoriske problemer. 

Tilstanden kan imidlertid ikke reduseres til enkeltpersoners udiagnostiserte sinnslidelser, selv om de spiller en viktig rolle. Det er mange elementer i dette fryktelige fenomenet, men dypere enn den enkeltes sinnstilstand består det i et spesifikt tankesett eller idékompleks som besetter en avgjørende og mektig andel av befolkningen og fører dem inn i en alvorlig vrangforestilling, som igjen hypnotiserer dem til å utagere mot innbilte fiender, og i forlengelsen truer fundamentet for både sosialt samhold og individuell frihet. Spesielt symptomatisk er manien om såkalt mangfold, inkludering, likestilling, klimakamp og deres avarter. Disse begrepene og verdisettet som følger dem, er bærebjelkene i vanviddet, og det som forer hysteriet vi ser og har sett i woke, kjønnsteori, korona, klimaaktivisme, radikalfeminisme, transideologi, pride, ideologisk antirasisme, trygghetstyranni, krigshissing, og trangen til overvåkning og sensur. 

Disse politiske fenomenene viser også gjensidig avhengighet, gjenkjennelig blant annet ved store overlapp blant menneskene som er engasjert i dem. Det gjelder ikke i alle tilfeller, men finner du en spesielt overbevist woke-aktivist, er sjansen stor for at hun også har kjønn og klima høyt på agendaen, og hadde ansiktet pakket inn i munnbind. Vanviddet viser seg ikke bare i utagerende og ustabil adferd, slik man kjenner det fra særlig hardt rammede gateaktivister, men også i politiske tiltak og program, hvor det er systematisert og gitt et dekke av rasjonalisme. I den formen kan vanviddet forvaltes av personer som fremstår både sindige og sobre, som ministere, redaktører og organisasjonsledere, men selve innholdet i tiltakene de fremmer, baserer seg i galskap. 

La meg presisere at selv om jeg kaller mangfoldsidealet, radikalfeminisme, klimakamp og antirasisme for hysterisk vanvidd, så betyr ikke det at jeg forsvarer å banke opp kvinnfolk, fornedre utlendinger og kaste søppel i skogen. Det er veldig få nordmenn som forsvarer slikt, og nettopp fraværet av trussel er illustrerende for vanviddet. Mankoen på reelle kvinne- og rasehatere har gjort at aktivister må finne fiender i det skjulte, eller finner hat i berettigede og ordinære oppfatninger, eller anklager store befolkningsgrupper for å holde hatet hemmelig. Vanviddet er karakterisert av at alminnelig og triviell medmenneskelighet blir kapret og deretter drevet til ekstremisme, i den grad at den opprinnelige motivasjon er ugjenkjennelig. Hysterikerne er i kamp mot en illusjon, og krever massive tiltak, kontrollmekanismer og pengesummer for å bekjempe den.

Å avskrive meningsmotstandere som vanvittige hysterikere er kanskje ikke høflig eller god debattskikk, men det er ikke så mange andre måter å beskrive et trossystem som fremholder at kjønn er noe leger gjetter på ved fødsel, at dårlig vær kan forandres ved å stoppe prompen til kuer, at virus stagges av én meter pleksiglass foran kassa på KIWI, at hele befolkninger hater minoriteter uten å vite det selv, at en litt uvøren realitystjerne-kapitalist er verre enn Hitler, og at kjernefysisk utslettelse er et nobelt offer i kampen for obskure grenseområder i Ukraina. Gitt disse absurde overbevisningene, og det åpenlyse i deres absurditet, er det interessante og presserende ikke å diskutere med fanatikerne, men å prøve å forstå hvordan galskapen deres har klart å infiltrere maktapparatet og generelt fått så stor rekkevidde, og deretter å finne ut hvordan man best bekjemper det. For vanviddet forvaltes fra toppen av vestlig etablissement – dette er maktens mani. Jeg henvender meg til dem som allerede vet, eller i det minste har begynt å ane, at disse tingene er noe forferdelig surr, og som ønsker å undersøke hvordan det surret har blitt dogma.

I krangler om vanviddet vil ofte de hardest rammede – venstrevridde akademikere, journalister og politikere – bedrive tvilsterror ved å insistere på nøyaktige definisjoner og karakteristikker, samtidig som de overser den endeløse mengden praktiske eksempler på hva fenomen som «woke» består av. Selv har de bare det løseste grep på innholdet i egne idealer, og kan sjelden redegjøre for det utover å føle sterke følelser – «jeg vil hjelpe de undertrykte!». Fra innsiden fremstår vanviddet alltid som et forsvar for universelle verdier og godheten selv, og motstand fremstår dermed som ondskap. Å oppsummere essensen i hysteriet deres er riktignok utfordrende, men samtidig er det fjernt å kreve en presisjon på linje med gangetabellen når man omtaler brede politiske og sosialpsykologiske fenomen. Jeg kan imidlertid gi noen orienterende pekere.

Min tese, eller fornemmelse, er at hysteriet og vanviddet i woke, kjønn, klima, korona og beslektede temaer, bygger på den samme underliggende tankegang, eller springer ut av en felles mentalitet og virkelighetsforståelse. Det er en tankeverden som feirer utjevning og fordømmer utmerkelse, hyller massen og håner individet, berømmer det fjerne og fnyser av det lokale, beundrer det abstrakte og rømmer fra det konkrete. Vanviddet er blant annet karakterisert av: et ideal om likhet som i praksis utspiller seg gjennom overfokusering på det skjøre og sårbare, glorifisering av det depressive og stusslige, og forakt for det sunne og vellykkede; intenst fokus på gruppebaserte undertrykkelsesnarrativ basert i ekstremt selektiv historiefortolkning; fordømmelse av angivelige undertrykkere på gruppenivå – i hovedsak heterofile menn med europeisk opprinnelse; krav om statlig regulering og tvang for å imøtekomme utsatte grupper og bekjempe sterke grupper; demonisering av meningsmotstand og kritisk tenkning som sådan; omfattende sosialt press om konformitet og ettergivelse for autoriteter; påføring av skam og skyldfølelse for normal menneskelig samhandling; innføring av statlig sensur og overvåkning, med tilhørende motstand mot ytringsfrihet; ignorering, forfalskning og politisering av vitenskap og etablert kunnskap; selektivt utvalg av forskning konstruert for å underbygge politiske tiltak; hysteri om hypotetiske trusler; fornektelse av og forakt for naturen.

Ideologi, postmodernisme, den sekulære sekt og beistet uten hode

Samtidens hysteri og vanvidd kan muligens forklares med begrepet «ideologi», og særlig «venstreideologi». Det er fristende å oppsummere hele vanviddet under det begrepet, men etter min oppfatning er det ikke fullt så enkelt. Jeg har likevel brukt begrepet i mange spalter, men alltid med en viss bismak. For det første er «ideologi» et bredt og dels utslitt begrep som kan tolkes i flere retninger og innby til misforståelser og vranglesning. I tillegg er «venstreideologi» et klønete og overdrevent intellektuelt begrep. Jeg foretrekker det engelske leftism, som er mer konsist og ikke like belemret med referanse til en gjennomtenkt politisk filosofi. Leftism gir heller assosiasjoner til en følelse og grunnholdning, et virkelighetsbilde og en væremåte. Slike karakteristikker er nærmere å fange hvordan vanviddet foregår i praksis, nemlig ureflektert og ubevisst. Dessverre klinger «venstrisme» dårlig på norsk, så enn så lenge bruker jeg «venstreideologi», eller bare «ideologi». 

Begrepet ideologi er uansett et nyttig utgangspunkt for å undersøke dette dystre landskapet. Hvis vi igjen bruker Store norske leksikon som fasit – noe man absolutt ikke alltid kan gjøre, fordi forfatterne bak leksikonartikler ofte er sterkt farget av ideologisk tilhørighet – kan ideologi defineres slik: 

[...] et idésystem, grunnsyn eller samfunnssyn. I dagligtale er ideologi brukt i betydningen ’tankesett’, som uttrykker noen overordnede idéer om hvordan mennesker er, eller hvordan samfunnet bør forstås og styres. 

Leksikondefinisjonen er skrevet av sosiolog Sigurd Skirbekk, som er forfatter av boka «Ideologi, myte og tro ved slutten av et århundre» (1999),1 og en mann som fikk mye trøbbel med venstreideologer på grunn av overbevisende kritikk av deres trossystem. Bokas andre kapittel åpner med å sitere Karl Marx’ frase «De herskende tanker er de herskendes tanker», som er en treffende beskrivelse av hvordan en rådende ideologi utspiller seg, nemlig at den er uløselig knyttet til makt, og oppstår hos et mektig fåtall som videreformidler til flertallet. Frasen har samtidig en spesiell ironi knyttet til seg, ved at Marx selv har fått så stor betydning for de herskende i ettertiden. 

Ideologi betyr ordrett «idélære», men ifølge Skirbekk har begrepet blitt benyttet på flerfoldige måter, blant annet som «objektivt begrep for studien av ideers utbredelse», som «skjellsord for virkelighetsfjernhet», og som «honnørord for idealistisk helhetssyn». Jeg heller mest mot skjellsordet. Mest interessant for vår analyse er at Skirbekk angir «realitetsfordreining» som et grunnleggende kjennetegn på ideologi. For en idélære kan selvfølgelig være helt gal, ødeleggende for individ og samfunn, og likevel ha stor spredning og påvirkning. Det er kanskje innlysende, med mindre du er relativist, og ikke anerkjenner noe begrep om hverken sant, galt, godt eller virkelig. 

En annen historisk ironi, også relatert til Marx(isme), er at relativisme har blitt en så vanlig tenkemåte, og en avgjørende bestanddel i den rådende ideologi. Denne er likevel bare en relativisme ved beleilighet, for utøvelsen av den ideologiske overbevisning vi konfronteres med er aldri relativistisk, men tvert imot særdeles absolutistisk, og kjennetegnet ved en rødglødende moralisme. I den grad relativisme preger samtidens tankestrømmer, er det når den bygger opp under interessene til de hysteriske herskende, for eksempel ved å støtte en ideologisk argumentasjon om nedbrytning av tradisjonelle verdier. Relativisering og dekonstruering av «norsk kultur», «mannsrollen», og kjønnsforståelse er aktuelle eksempler. 

Relativistisk argumentasjon er kjent fra det som gjerne kalles «postmoderne» teorier, og det finnes mange analyser om hvordan de har formet samtidens politikk, ideologi og virkelighetsoppfatning generelt. Fenomen som woke, feminisme og transideologi har ofte blitt beskrevet som direkte utledet av postmodernisme – i kombinasjon med marxisme og tilhørende tunge vektlegging av gruppebasert undertrykkelse – og dens relativisme, subjektivisme, normoppløsning, altomfattende kritikk og monomane fokus på makt. Jeg er i grove trekk enig i den konklusjonen, og flere tekster i denne boka handler om hvordan postmoderne teorier preger politisk aktivisme og forsurer samfunnet. Men «postmodernisme» er muligens enda mer flertydig enn «ideologi», og ikke alt som sammenfattes under det begrepet er vås. 

Et annet populært begrep i den internasjonale samtalen om vanviddets årsaker, er «tankevirus», som korrekt antyder at opphavet ligger i en skrudd mentalitet påført utenfra, ganske likt ideologi. Flere peker også mot at vanviddet fungerer som en sekt, ved å indoktrinere medlemmene i en begrenset, fordomsfull og til slutt fanatisk forståelseshorisont. Mange har også kalt det en religion, meg selv inkludert i noen sammenhenger. For venstreideologien tilbyr mening, den innordner verden i strenge etiske kategorier, og gir samtidig en slags skapelsesberetning gjennom de historiske undertrykkelsesnarrativene og sosialkonstruktivisme, som igjen ligner en slags forklaring av virkelighetens natur. 

De klare religiøse trekkene ved både woke- og klimafanatisme, for eksempel, leder lett mot å redusere dem til avarter av religion. Det er mer treffende enn «sekt», fordi ideologien bak disse formene for fanatisme har så stor utbredelse, og dirigerer etablissement og politisk maktapparat. For dette er ikke små grupperinger fanget i en obskur dogmatikk forfektet av én megaloman leder, men heller den dominerende virkelighetsforståelsen i vestlige samfunn, formidlet av deres største medier og øverste ledere. Personlig heller jeg mot at den nye ideologien har sektens fanatisme paret med religionens fortidige sosiale og politiske omfang. 

Problemet er de like klare avvikene fra tradisjonell religion, mest påfallende et fraværende gudsbilde. Dette er ikke religion som vi kjenner det, men noe nytt, et politisk-psykologisk-filosofisk fenomen oppstått som en religionens erstatter – ofte i direkte opposisjon til tradisjonell religion. Fraværet av et meningsfullt livssyn i kjølvannet av Guds Død, og etter de totalitære bevegelsenes mislykkede morderiske eksperimenter i det tjuende århundret, har produsert en bastardisert religion uten tydelige regler eller fundament, en selvmotsigende relativistisk absolutisme, full av forvirret overbevisning, som oppfinnes og improviseres løpende. Den er en slags religion i tilblivelse, hvor de hellige tekstene fremdeles skrives og krangles om, og hvor profetene slåss om status.

Noe av det mest besynderlige og karakteristiske ved denne vordende vanskapning er hvordan det virker å mangle hode, eller at hodet ikke er synlig, kun tentaklenes mangslungne grep. Det er ingen sterk leder på toppen, men heller et konglomerat av mellomledere som handler unisont gjennom en tilsynelatende spontan organisering. Ideologien er desentralisert, forvaltet av en hær av sersjanter uten general, hvor alle holder hverandre i sjakk og samtidig opprettholder og viderefører en fanatisk overbevisning. Det er som ideene lever uavhengig, formerer og ekspanderer av en egen kraft – noe som har kunnet observeres ved at etablissement over hele Vesten har umiddelbart antatt nært identiske posisjoner om helt ulike saker, ofte drevet av kosmopolitiske journalister som automatisk kopierer hverandre, eller bare tenker helt likt uten samhandling. Et slags tilfelle av terrible minds think alike. 

Med andre ord, jeg tror ikke på en bevisst konspirasjon i form av kyniske, allmektige ledere som under overflaten dirigerer verdens gang, men at også redaktører, professorer og verdensledere er slaver av den ideologiske mester. 

Alle på utsiden kan gjenkjenne monsteret, men å klassifisere dets opprinnelse, art og natur, er ekstremt utfordrende, likeså å vite hvordan man best bekjemper det. Min metode har vært, delvis bevisst, å peke i en retning, å gjenkjenne beistets spor, mer enn å fange det én gang for alle. Det handler om å innse at vi er konfrontert av noe nytt og ubestemt, et merkverdig produkt av vår tid, mer enn å vise hvordan fortiden har gjentatt seg. Vi står ikke overfor kommunistisk eller fascistisk totalitarisme, eller gammelreligiøs fundamentalisme. Det er beslektet, men monsteret har mutert, kamuflert seg i noe mykt og forførerisk, og desto mer omseggripende.

Men uansett hva som best beskriver opprinnelsen til vanviddet, bør det ikke antas å være enkelt å begripe. Tvert imot er det et mysterium, noe gåtefullt, unnvikende, og fryktinngytende. Jo mer man graver i det, jo dypere virker det å gå, som en tankefeil fra tidenes morgen. I det sjiktet begynner diagnosen å bli stadig skumlere, et sted hvor alt man har trodd på må ransakes, ned mot fundamental selvforståelse. Vi er alle rammet, på en eller annen måte.

Makten i kamp mot en usynlig fiende 

Det er nyttig å kjenne til den idéhistoriske bakgrunnen for vår tids spesifikke fanatisme, men for å både opponere og forstå den, er det like interessant å observere hvordan visse ideer og begreper blir brukt i hverdagen og samfunnsdebatten, og analysere dem slik de fremstår der. Og mye av det jeg har skrevet dreier seg om ideologisk begrepsavklaring, og med det prøve å oppløse den hypnotiske effekt trendy politisk terminologi har på samfunnet. 

Man behøver ikke sette av ti år til studier av nymarxistisk postmodernisme for å begripe hva som foregår overalt rundt oss i samtiden, eller for å se hva du har mellom beina, eller for å forstå hvem du er. Poenget her er ikke å pløye til bunns i hvordan Foucault forsto maktstrukturer eller hvordan Butler problematiserer kjønn, eller hvordan klimaforskere modellerer fremtiden, men heller å se hvordan disse ideene faktisk benyttes på bakken.  I den sammenheng er det mer matnyttig å lese kommentarer i VG og Aftenposten, eller høringsnotat fra regjeringen, og observere hvordan ideologisk ladde begreper som rasisme, misogyni, konspirasjonsteori, klimafornektelse, desinformasjon, transfobi og «hat» fungerer i politisk og journalistisk praksis. Og der ser vi en overfladisk og tankeløs omgang med disse flertydige begrepene – som alltid er anklager mot store deler av befolkningen – med en underforstått henvisning til den nye kunnskapen, det hotteste av etisk samfunnsanalyse, hvor det tas for gitt at alle gode og oppdaterte mennesker tror på det. 

Samtidig finnes lite til intet reelt belegg for de mest sentrale ideene bak denne nye kunnskapen. For hva er egentlig «strukturell rasisme», og hva er bevisene på dets eksistens utover løsrevne anekdoter og overfortolkede statistiske avvik? Hvor er «patriarkatet» i dagens feministisk dominerte offentlighet? Hvordan diagnostiseres «hat», hvor utbredt er egentlig «transfobi», hvordan blir du et annet kjønn, hvor sikkert er det at været blir kaldere ved avvikling av norsk oljeproduksjon, og hvorfor snakker vi om disse greiene hele tiden? Hvorfor er «undertrykkelse» av «utsatte grupper» det viktigste å bekjempe i samfunnet, og hvor reelt er det? Hvorfor er det nordmenns oppgave å redde hele verden? 

Man kommer langt med litt gammaldags vett, og et avgjørende element av vanviddet er at vett skal motarbeides og problematiseres i uendelighet. Du skal hypnotiseres til å tro at hverdagslige observasjoner er feil og farlig, og at et massivt lass med radikal teori er påkrevd for å frigjøre deg fra det, om det så er poststrukturalisme eller klimaforskning. Og mens du ikke har tid eller lyst til å lese all den teorien, kommer de selvoppofrende inn og tar styringen med sin nye ekspertise, eller helst henvisning til den, og forteller deg at du må tro på dem. For all direkte erfaring er suspekt, og all intuisjon er mistenkelig. Det innlysende skal formørkes, og det absurde normaliseres. Og jo mer absurd det er, jo mer elsker ideologene det. «Du trodde kanskje at det bare finnes to kjønn, og at det ikke er din skyld hvordan været blir i morgen? Feil! Haha! Har du ikke lest deg opp? Det er en million kjønn, og du må spise vegetarburger for å få ned temperaturen!» I virkeligheten forstår de ingenting, og alt dette er akkurat så sinnssykt som det først høres ut.

Når det blir klart at venstreideologene ikke er motivert av det selverklærte ønsket om frigjøring og medfølelse, eller av noe avansert teoretisk forståelse om (ikke-)essensen i menneske og samfunn, så reises spørsmålet om hva som virkelig motiverer dem. Og da peker altfor mye mot noe personlig og privat, preget av smålighet, bitterhet, hevngjerrighet og angst. Derfra kommer et behov for å ramponere og sabotere, oppløse og undergrave, som en slags gjengjeldelse for at livet ikke lever opp til idealet, og for at de selv ikke finner noen mening i egen eksistens. Dette viser seg i varierende grad hos tilhengerne, og er mest realisert hos dem med størst ideologisk overbevisning, mens det er mer en diffus følelse blant de perifere. Men kulturen beveges av de høylytte, dem som gjerne engasjerer seg politisk eller forer opportunistiske politikere med alarmistisk propaganda de kan bruke til å skape oppstyr og derved utvide egen makt.

Maktforhold og maktbalanse er temaer som angivelig står i sentrum for venstreideologenes samfunnskritikk, men de er blinde for sin egen makt. Alle kampsakene deres tas for gitt som universelle, mens de fremstiller seg som revolusjonære underdogs. De argumenterer fra en posisjon av underlegenhet, som om de er konfrontert av en stor uregjerlig makt, samtidig som de kontrollerer alle relevante maktinstanser i samfunnet. Dette paradoksale perspektivet tar form ved at fienden deres i stor grad er usynlig, og beskrives med vage begreper som «strukturell», «systemisk», «underbevisste fordommer», «samfunnet», «normer» og hat. Derimot inntar disse vage kreftene brått menneskelig konkret form, når noen våger å kritisere ideologien. Da blir hatet personifisert, hvorpå alle rettroende kan forkaste all moral og gå til nådeløst angrep. Upersonlige «systemer» og «strukturer» er ansvarlig for ondskapen i samfunnet, men enhver som motsier ideologenes fiendebilder, blir umiddelbart personlig ansvarlig for hele systemet, og kan behandles deretter. Gjerne med hele maktapparatet som bøddel.

Uansett hvor mye faktisk makt ideologene tilraner seg, så er det aldri nok, fordi de spøkelsesaktige fiendene fremdeles kaster sin diabolske skygge overalt. For sånn må det bli, når fienden er virkeligheten, biologi, naturen, menneskelige forskjeller og folks umiddelbare erfaringer – du blir ikke kvitt det. 

De postulerer en ond ånd som styrer verden, og deres oppgave er å nedkjempe den. Bevisene for den onde ånds eksistens finner de i at samfunnet, kulturen og menneskeheten generelt ikke befinner seg i den perfekte utopi ideologien forutsetter. Ethvert problem, enhver ulikhet eller lidelse, er forårsaket av den vage djevelen som forhindrer blomstringen av venstreideologisk perfeksjon. Og for å utslette djevelen er alle midler helliget. 

En flamme i deg

Det er mange fler som ser problemene i enkeltsaker enn som oppfatter det overordnede. Stadig fler blir, eller kanskje alltid var, skeptiske til det mest synlige vanviddet i woke- og klimabevegelsen, og føler bekymring for økende sensurtrang, informasjonsensretting og utstøting av annerledestenkende. Men disse tendensene virker ofte å anses som avvik i et ellers velfungerende system, hvor man bare behøver å luke ut det mest ekstreme, så vil maskinen igjen operere optimalt. Det overses at de samme tankefeil og autoritære metoder gjorde seg gjeldende i eksempelvis pandemihåndteringen og støtte til krigen i Ukraina, de to dominerende politiske kampsaker de siste fem årene. Begge var sterkt preget av sensur, demonisering av kritikere, ignorering av åpenlyse fakta, og total ensidighet i media og etablerte politiske partier. Mange woke-skeptikere i politisk sentrum så ikke disse parallellene til aktivismen de ellers tar avstand fra, tvert imot ble de selv ivrige deltakere. Det understreker nødvendigheten av å komme til roten av problemet. For uten å anerkjenne det kan du ende opp som problemets forgreining. Og når du graver mot roten er det noen grunnleggende eksistensielle, til og med åndelige, elementer som kommer til syne. 

Hvordan man tolker alvoret i samtidens ideologiske vanvidd avhenger av hvordan man forstår meningen med livet, for å si det litt bredt. Det handler om hva du verdsetter, hva du mener betyr noe, og hva du er villig til å akseptere. Det handler om hvorvidt du aksepterer en stat som på innfall kan ta fra deg basale friheter som å samle venner og familie i eget hjem. Eller hvordan du reagerer på at skolebarn undervises i absurde forestillinger som sjelelig kjønn. Eller om du mener myndighetene skal kunne bestemme hvilken mat du skal spise, hvilke tekster du får lese og hvilke tanker du får tenke. Det handler om fornemmelsen av å dyttes mot en helt gjennomsnittlig tilværelse fylt av tankeløs underholdning, sløvende ernæring, hjernedøde samtaler og overfladiske relasjoner, uten muligheten til bryte løs.

Hvordan føles det å konfronteres med disse tingene? Blir du betrygget av det? Synes du det er greit? Er det litt provoserende, men ikke noe å gjøre med? Blir du rasende...? 

Det kan være at disse ulike måtene å reagere på er et uttrykk for så vesensforskjellige væremåter at ingen mengde nevehytting vil føre noen vei. Noen ganger virker det forhåndsprogrammert. Enten forstår og føler du hva det er snakk om, og bruser av opposisjon mot det, eller ganske enkelt ikke. Men kanskje noen bare har blitt så bedøvet og passivisert etter den årelange mindfucken, og har glemt all livsgnist. Eller bare mistet kontakt med den, eller undertrykt den, og alt som trengs er en påminner; en bekreftelse på at det er helt normalt å være forbanna. 

Mange lar seg ikke røre. Folk kan ikke nødvendigvis bebreides for det heller, der de er overveldet av dagliglivet, og mer grunnleggende tynget av ideologiens omseggripende innflytelse, som allerede er godt på vei til å realisere dystopien. Den totalkontrollerte virkelighet er veldig fristende. Det er lett å forføres av tanken på et liv hvor alle avgjørelser er delegert til noen bedre kvalifiserte overordnede, hvor resten er overlatt til å chille og grille. For de nye totalitære bruker ikke først og fremst pisken, de lokker med en gigantisk gulrot av kos, komfort og bedøvelse. 

For å motstå den fristelsen må du ha en flamme i deg. Noe som forteller at livet har mer å by på enn å pakkes inn i en kokong av trygghet og behag, at det er noe langt der ute og dypt her inne som er verdt å strebe etter, faktisk det eneste som gjør livet verdt å leve. For dette egget av omtanke som ekspertene vil tilby, den overvåkede avslapning, det er essensielt en meningsløs tilværelse. Den kan kun omfavnes hvis du har gitt opp troen på noe høyere mål, en tro det er jævlig vanskelig finne, og enda verre å holde fast i, her hvor de mektigste kreftene i samtiden virker å samles om å motarbeide det. Hele den totalitære tendensen forteller at du skal gi opp, slutte å bry deg så fælt, slutte å tenke så voldsomt, slutte å stille spørsmål og slutte å tro at det finnes noe poeng oppi alt sammen. De har folk som tar seg av dette. Du skal bare gjøre som du blir fortalt, så blir alt veldig hyggelig.

I den type verden, som vi allerede er altfor nærme, er det som all essens er ekstrahert, tingene redusert til etterligninger og overflater, KI-versjoner av virkeligheten. Det er sjelløst. Men ingen bekvemmeligheter er verdt noe når livet er sugd ut av dem. Filmen du skal slappe av med handler ikke om noe substansielt, det er propaganda som skal belære deg om hvordan du skal tenke og føle. Menneskene du skal møte er lammet av selvsensur eller tanketomhet og kan ikke gi noen genuin tilstedeværelse. Maten du skal nyte og livnære deg på, er masseprodusert ultraprosessert gugge. Huset du skal leve i er en intetsigende boks bygget av billige materialer, kun designet for funksjon og profitt. Tryggheten hvor du skal oppleve fred er bare kontroll, en forfalskning av ro hvor sjelens støy er overdøvet av myndighetenes messing. Den totale tilrettelegging gjennom teknologi og offentlig overstyring er tyranniet i fraværet av valg og selvbestemmelse. 

Ja, hva er dette beistet? 

Jeg tror ikke dem som dytter mot dystopien er kapable til å gjennomføre en mørk altomfattende plan for global dominans. I hvert fall ikke den klønete og samstemte kolossen i sentrum av vår luftspeiling av et demokrati, de søvnige lederne i Høyre og Arbeiderpartiet som er norsk talerør for forfallet, de som bare vil gjøre alt enklere og mer klimavennlig og mer hjertevarmt. De er flinke funksjonærer som burde settes til å drifte gode visjoner, men aldri gis adgang til å forme dem. De bare flyter med strømmen som alle andre, tankeløse tilretteleggere for ideer det aldri forekom dem å undersøke opprinnelsen til eller innholdet i. Dette er ikke en konspirasjon, det er en sykdom i ånden, en metafysisk misforståelse, et vanvidd, en sverm av tankevirus som omringer folkesjelen, ideer som muterer drevet av sin egen merkelige energi. 

Seier over denne livstrøtte gjennomsnittligheten må komme fra gjentatte eksempler på dens motsetning. Fra ugjendrivelige bevis på at noe knusende kreativt fortsatt eksisterer i en utslagsgivende mengde. Fra de som ikke finner seg i å bli redusert til en intetsigende masse i massen. De som nekter å være en underdanig undersått som godtar enhver ny og absurd instruks. De som ikke gir opp og takker ydmykt for hver lille almisse som kastes ned fra overkvinnene. Det må lages uutholdelig bråk med formyndernes milde øyne og lavmælte stemmer, de som gjemmer seg bak adgangskort og zoom-møter der de koker opp atter nye måter å fornedre deg på, for ditt eget beste, og smiler til deg mens de gjør det.

Altfor mange er tappet for lysten til å protestere av beistet som fores av tapt vilje. Enda fler ser ikke noe grunn til opprør, og for fåtallet stridsvillige fremstår veien til seier altfor lang. Og det er dessverre riktig. Dette er ikke en type kamp som byr på enkle gleder og rask fortjeneste. Med sørgelig sannsynlighet vil det først føre til utstøtning, svartmaling og utmattelse. Men hva faen annet har du å finne på? Hva er poenget med å ligge mett i en medium behagelig seng hvis all virkelig verdi er tatt fra deg? Men når beistet har overtatt deg fullstendig, så er ikke den verdien engang begripelig.

